Ævintýragarðurinn er staðsettur í Ullarnesbrekkum , á milli Varmár og Leirvogstungu . Næg bílastæði eru við íþróttamiðstöðina að Varmá en innkoma er að garðinum sunnanverðum frá íþróttasvæðinu . Í garðinum er að finna spennandi klifur - og þrautatæki ásamt veglegum hlaupaketti sem hægt er að sveifla sér í . Einnig er klifurnet í miðjum garðinum , nálægt íþróttavellinum , sem er vinsælt meðal yngri kynslóðarinnar . Haustið 2013 voru sett upp handsmíðuð leiktæki sem Ásgarður handverkstæði gaf Mosfellsbæ í tilefni 20 ára afmælis bæjarins . Mikil uppbygging stíga og gróðurs hefur átt sér stað og liggur malbikaður og upplýstur aðalstígur í gegnum allan garðinn , frá íþróttasvæðinu við Varmá að Leirvogstungu , með rósatorgi í miðjunni og göngubrúm við hvorn enda . Út frá aðalstígnum liggur minni malarstígur , svonefndur ætistígur , sem liggur meðfram hinum ýmsu ætiplöntum sem plantað hefur verið meðfram honum , m.a. fjölmörgum tegundum berjarunna . Fræðsluskilti um Ævintýragarðinn stendur við innkomuna að garðinum að sunnanverðu frá íþróttasvæðinu við Varmá . Fræðsluskiltið sýnir verðlaunatillögu Landmótunar um skipulag Ævintýragarðsins og hvernig uppbygging er fyrirhuguð í garðinum á næstu misserum . Í Ævintýragarðinum er níu holu frisbígolfvöllur . Völlurinn er fjölbreyttur og býður upp á mishæðir og gróður . Tveir teigar eru á vellinum , rauðir og hvítir .